ศูนย์เรื่องราวร้องทุกข์ ได้รับการประสานผ่านระบบการจัดการเรื่องราวร้องทุกข์ สำนักงานปลัดสำนักนายกรัฐมนตรี ทำเนียบรัฐบาล รหัสเรื่อง นร02660006644

ขอให้แก้ไขปัญหาเสียงดังรบกวนจากการจุดดอกไม้ไฟ บริเวณ โรงแรม (ไม่ทราบชื่อและที่ตั้งแน่ชัด) ซอยเจริญนคร (ผู้ร้องไม่แน่ใจว่าเป็นซอยเจริญนคร 40 หรือไม่) แขวงบางลำภูล่าง (ระบุตามผู้ร้องแจ้ง) เขตคลองสาน กรุงเทพมหานคร (ไม่ทราบจุดสังเกต) เนื่องจากวันที่ 26 พฤศจิกายน เวลาประมาณ 20.00 น. ผู้ร้องได้ยินเสียงดังจากการจุดดอกไม้ไฟ ครั้งที่ 1 เวลาประมาณ 20.00 น. ครั้งที่ 2 เวลาประมาณ 21.00 น. ผู้ร้องแจ้งว่า มีการจุดดอกไม้ไฟเสียงดังเป็นประจำ โดยเฉพาะช่วงเทศกาลลอยกระทงที่ผ่านมาจะมีการจุดดอกไม้ไฟเสียงดังมากกว่าปกติ ซึ่งการจุดดอกไม้ไฟจะมีเสียงดังรบกวนประชาชนบริเวณนั้นเป็นอย่างมาก มักจะจุดดอกไม้ไฟในช่วงเวลาประมาณ 20.00-21.30 น. ซึ่งเป็นช่วงเวลาที่ประชาชนกำลังพักผ่อน อีกทั้งภายในครอบครัวของผู้ร้องยังมีมารดาซึ่งเป็นผู้สูงอายุ พักอาศัยรวมอยู่ด้วย และมารดามักจะตกใจสะดุ้งตื่นเมื่อได้ยินเสียงดังจากการจุดดอกไม้ไฟเป็นประจำเกือบทุกคืน ผู้ร้องแจ้งว่า เสียงดังมากจากการจุดดอกไม้ไฟได้รบกวนการพักผ่อน สวดมนต์ รับชมข่าวสาร ชมภาพยนตร์ ฟังเพลง ของผู้ร้องและผู้ที่พักอาศัยอยู่ในพื้นที่เป็นอย่างมาก พบเห็นมาเป็นระยะเวลาประมาณ 1 ปีแล้ว นอกจากนี้ผู้ร้องประสงค์ให้ทางโรงแรมดังกล่าวเปลี่ยนวิธีในการให้ความบันเทิงแก่ผู้มาใช้บริการ เป็นการให้ความบันเทิงในรูปแบบอื่นที่มิใช่การจุดดอกไม้ไฟ ผู้ร้องประสงค์ให้หน่วยงานที่เกี่ยวข้องดำเนินการตรวจสอบและแก้ไขปัญหาดังกล่าว เบื้องต้นผู้ร้องรับทราบรายงานผลการปฏิบัติงาน (ครั้งที่ 1) จากกรุงเทพมหานคร ตามเลขที่รับแจ้ง 161513/65 ให้ผู้ร้องทราบว่า สำนักงานเขตคลองสาน ได้ดำเนินตรวจสอบแล้วผลปรากฏว่า ดังนี้ 1.วันเวลาดังกล่าวมีการจัดงานวิจิตรเจ้าพระยา เป็นการดำเนินการของการท่องเที่ยวแห่งประเทศไทย (ททท.) โดยเป็นงานต้อนรับประชุม "เอเปค 2022" โดยกิจกรรมจัดขึ้นระหว่างวันที่ 12-27 พ.ย.2565 บริเวณริมแม่น้ำเจ้าพระยา โดยแลนด์มาร์ค 6 พื้นที่ ได้แก่ สะพานพระราม 8 ป้อมวิไชยประสิทธิ์ วัดกัลยาณมิตรวรมหาวิหาร สะพานพระพุทธยอดฟ้า และในกิจกรรม มีการจัดแสดงแสง สี เสียง และจุดพลุ ซึ่งไม่ได้ดำเนินการที่พื้นที่เขตคลองสาน 2.วันที่ 29 พ.ย.65 สำนักงานเขตคลองสาน ลงพื้นที่สอบถามข้อมูลผู้พักอาศัย ซ.เจริญนคร 40 จำนวน 2 ราย ได้ความว่า ไม่ได้รับความเดือดร้อนและไม่พบว่ามีการจุดพลุบริเวณ ซ.เจริญนคร 40 3.สำนักงานเขตคลองสาน ได้มีหนังสือไปยังสำนักอนามัย เพื่อขอหารือแนวทางปฏิบัติในดำเนินการตรวจสอบกรณีดังกล่าว แต่ผู้ร้องขอแจ้งข้อมูลเพิ่มเติมว่า ล่าสุดคืนวันที่ 15 ธันวาคม 2565 ที่โรงแรมดังกล่าว (ซึ่งผู้ร้องยังไม่ทราบชื่อโรงแรมที่แน่ชัด) ก็ยังคงมีการจุดดอกไม้ไฟ ส่งเสียงดังรบกวนอยู่เช่นเดิม จำนวน 2 ครั้ง ครั้งที่ 1 เวลา 20.00 น. และ ครั้งที่ 2 เวลา 21.00 น. ประกอบกับผู้ร้องขอให้ทางโรงแรมดังกล่าว ถ้าไม่มีงานสำคัญไม่ให้มีการจุดดอกไม้ไฟ  เนื่องจากเป็นการรบกวนการพักผ่อนเป็นอย่างมาก และวันที่ 19 ธันวาคม 2565 เวลาประมาณ 21.00 น. ผู้ร้องได้ยินเสียงดังจากการจุดพลุ สร้างความเดือดร้อนรำคาญให้แก่ผู้ร้องเป็นอย่างมาก อีกทั้งผู้ร้องแจ้งว่าจากการจุดพลุดังกล่าวส่งผลให้ฝาผนังบ้านเกิดรอยแตกร้าว และผู้ร้องรับทราบรายงานผลการปฏิบัติงาน (ครั้งที่ 2) จากกรุงเทพมหานคร ตามเลขที่รับแจ้ง 169759/65 ให้ผู้ร้องทราบว่า กรุงเทพมหานคร โดยสำนักงานเขตคลองสาน ได้ดำเนินการตรวจสอบแล้วผลปรากฏ ดังนี้ 1. กรณีร้องเรียนดังกล่าวมีการร้องเรียนมาที่สำนักงานเขตผ่านช่องทางต่างๆ หลายครั้ง ซึ่งฝ่ายสิ่งแวดล้อมและสุขาภิบาลได้การดำเนินการตรวจสอบสถานประกอบการแขวงบางลำภูล่างที่อยู่ริมแม่น้ำเจ้าพระยา จำนวน 3 แห่งและมีหนังสือแจ้งเตือนห้ามจุดพลุก่อนได้รับอนุญาตเพื่อขอความร่วมมือสถานประกอบการในพื้นที่ทราบแล้ว หากจะมีการจุดพลุให้ดำเนินการขออนุญาตก่อนที่จะมีการจุดพลุล่วงหน้าอย่างน้อย 15 วัน ตามข้อบัญญัติกรุงเทพมหานคร เรื่อง มาตรการป้องกันและแก้ไขความเดือดร้อนจากการจุดพลุและบั้งไฟ พลุ ตะไล โคมลอย โคมไฟ โคมควัน หรือวัตถุที่คล้ายคลึงกัน พ.ศ.2561 2. เมื่อวันที่ 20 ธันวาคม 2565 สำนักงานเขตคลองสาน ลงพื้นที่สอบถามข้อมูลผู้แทนนิติบุคคลอาคารชุดสายชลแมนชั่น แจ้งว่า ไม่สามารถระบุได้ว่าสถานประกอบการใดจุดพลุ แต่ต้องการให้จุดห่างจากโครงการ เนื่องจากเจ้าของห้องพักอาศัยร่วมด้านริมแม่น้ำเจ้าพระยาได้รับความเดือดร้อนจากเสียงและขี้เถ้าปลิวเข้าห้องและได้สอบถามผู้พักอาศัยบริเวณริมแม่น้ำเจ้าพระยาชุมชนวัดเศวตฉัตร จำนวน 1 ราย ได้ความว่า เมื่อวันที่ 15 ธันวาคม 2565 มีการจุดพลุของโรงแรมริมแม่น้ำเจ้าพระยาฝั่งตรงข้ามพื้นที่เขตคลองสาน 3.สำนักงานเขตคลองสาน ได้มีหนังสือไปยังสำนักอนามัยเพื่อขอหารือแนวทางปฏิบัติในดำเนินการตรวจสอบกรณีดังกล่าว ซึ่งหลังจากผู้ร้องรับทราบรายงานผลการพิจารณาครั้งที่ 2 ยังคงได้รับความเดือดร้อนเช่นเดิม เหตุเกิดต่อเนื่อง ครั้งที่ 1 วันที่ 24 มกราคม 2566 บริเวณดังกล่าวได้มีการจุดพลุ จำนวน 2 ครั้ง โดยจุดพลุครั้งที่ 1 ช่วงเวลาประมาณก่อน 20.00 น. และจุดพลุครั้งที่ 2 ช่วงเวลาประมาณ 21.00 น. ครั้งที่ 2 วันที่ 27 มกราคม 2566 บริเวณดังกล่าวได้มีการจุดพลุ จำนวน 2 ครั้ง โดยจุดพลุในช่วงเวลาประมาณก่อน 20.00-21.00 น. ครั้งที่ 3 วันที่ 3 กุมภาพันธ์ 2566 บริเวณดังกล่าวได้มีการจุดพลุ จำนวน 2 ครั้ง โดยจุดพลุครั้งที่ 1 ช่วงเวลาประมาณ 20.05 น. และจุดพลุครั้งที่ 2 ช่วงเวลาประมาณ 20.35 น. ครั้งที่ 4 วันที่ 4 กุมภาพันธ์ 2566 บริเวณดังกล่าวได้มีการจุดพลุ จำนวน 2 ครั้ง โดยจุดพลุครั้งที่ 1 ช่วงเวลาประมาณ 20.35 น. และจุดพลุครั้งที่ 2 ช่วงเวลาประมาณ 21.35 น. ครั้งที่ 5 วันที่ 14 กุมภาพันธ์ 2566 บริเวณดังกล่าวได้มีการจุดพลุเวลาประมาณ 21.00 น. ครั้งที่ 6 วันที่ 16 กุมภาพันธ์ 2566 เวลาประมาณ 22.12 น. มีการจุดดอกไม้ไฟ ส่งเสียงดังรบกวนและส่งผลให้ได้รับความเดือดร้อน จึงประสงค์ให้หน่วยงานที่เกี่ยวข้องตรวจสอบช่วยเหลือแก้ไขปัญหาในกรณีดังกล่าวอีกครั้ง และเห็นควรให้มีการระงับการจุดพลุดอกไม้ไฟ และพิจารณาการต้อนรับลูกค้า (entertain) ด้วยวิธีอื่น เพื่อบรรเทาความเดือดร้อนของผู้ร้องต่อไป

//หมายเหตุ ปักหมุดที่สำนักงานเขตเพราะไม่สามารถปักละติจูด ลองติจูด ที่ชัดเจนได้ กรุณาอ่านรายละเอียดสถานที่จากรายละเอียดการแจ้งเป็นหลัก
ศูนย์ฯ ประสานมาเพื่อตรวจสอบและดำเนินการ และโปรดพิจารณาให้ความคุ้มครองผู้ร้องและผู้เกี่ยวข้องอย่าให้ต้องรับภัย หรือความไม่ชอบธรรมอันเนื่องมาจากการร้องเรียน การเป็นพยาน หรือการให้ข้อมูลนั้น  #ศรท  #ศรท1111
#1555 #citydata